Jare lank al 'n kunstenaar wat skilderkuns ernstig neem en vir wie verf op doek eindelose bekoring bied, gee Naudé hom as't ware oor aan die kwaliteite van die medium: vir die deugde van akriel, maar eweneens die opwinding van olie. En daarmee saam gebruik hy ruimskoots goud en silwer.
Die patrone wat rame om werke vorm, laat die oog meer na binne neig, in na die binnewêreld (Intestinal Secret) of 'n landingstrook (Landing Strip). Of 'n blerts goud wat lyk asof dit van die doek wil wegkom.
Maar Naudé maak in dié versameling werk ook nuwe deure oop in die sin dat hy vorentoe kyk: omsigtig maar ongebonde (vergelyk die heerlike werk Pattern).
In 'n tyd wat oorheers word deur figuratiewe kuns is Naudé se doeke 'n kleinood, 'n besinging van verf.